b'\n_START_ARTICLE_\nArmand Lohikoski\n_START_SECTION_\nUra\n_START_PARAGRAPH_\nArmand Lohikoski oli el\xc3\xa4m\xc3\xa4ns\xc3\xa4 aikana monessa mukana. Nuorena ylioppilaana h\xc3\xa4n toimi aktiivisesti Ylioppilasteatterissa, Ylioppilaiden Raittiusyhdistyksess\xc3\xa4, Ylioppilaskunnan Laulajissa ja Suomi-Amerikka -yhdistyksess\xc3\xa4._NEWLINE_Ennen siirtymist\xc3\xa4\xc3\xa4n elokuvaohjaajaksi h\xc3\xa4n teki monipuolisen uran media-alan eri osa-alueilla. H\xc3\xa4n ty\xc3\xb6skenteli muun muassa pilakuvapiirt\xc3\xa4j\xc3\xa4n\xc3\xa4, Yleisradion osastop\xc3\xa4\xc3\xa4llikk\xc3\xb6n\xc3\xa4, toimittajana, radio-ohjaajana ja -juontajana, lehtikustantajana, Fennada-Filmin mainosp\xc3\xa4\xc3\xa4llikk\xc3\xb6n\xc3\xa4, Metro-Goldwyn-Mayer Filmsin Helsingin toimiston konttorip\xc3\xa4\xc3\xa4llikk\xc3\xb6n\xc3\xa4 ja toimitusjohtajana, sek\xc3\xa4 Suomen Filmiteollisuuden lyhytelokuvaosaston p\xc3\xa4\xc3\xa4llikk\xc3\xb6n\xc3\xa4 ja ohjaajana. Lohikoski perusti Suomen ensimm\xc3\xa4iset ilmaisjakelulehdet, T\xc3\xb6\xc3\xb6l\xc3\xb6n ja K\xc3\xa4pyl\xc3\xa4n kaupunginosalehdet._NEWLINE_H\xc3\xa4n ideoi ja k\xc3\xa4ynnisti Yleisradiossa osastop\xc3\xa4\xc3\xa4llikk\xc3\xb6n\xc3\xa4 toimiessaan hyvin suosituksi tulleen Herra X -tietokilpailun, jonka ensimm\xc3\xa4inen l\xc3\xa4hetys l\xc3\xa4hetettiin 11. joulukuuta vuonna 1941. Suomen ensimm\xc3\xa4inen\xc3\xa4 radiotietokilpailuna Herra X k\xc3\xa4ynnisti kokonaan uuden viihteen alan, tietokilpailut, jotka levisiv\xc3\xa4t my\xc3\xb6hemmin radiosta my\xc3\xb6s televisioon._NEWLINE_Armand Lohikoski ohjasi uransa aikana Suomen Filmiteollisuuden palveluksessa yhteens\xc3\xa4 18 pitk\xc3\xa4\xc3\xa4 elokuvaa. N\xc3\xa4iden lis\xc3\xa4ksi Lohikoski ohjasi useita lyhytelokuvia ja mainosfilmej\xc3\xa4. Lohikosken ensimm\xc3\xa4inen pitk\xc3\xa4 elokuva oli vuonna 1953 valmistunut Reino Helismaan k\xc3\xa4sikirjoittama ja Anneli Saulin ja Lohikosken tulevan kolmannen vaimon Tuija Halosen t\xc3\xa4hditt\xc3\xa4m\xc3\xa4 tukkilaiskomedia Me tulemme taas. T\xc3\xa4t\xc3\xa4 seurasivat useat Pekka Puup\xc3\xa4\xc3\xa4 -elokuvat ja seitsem\xc3\xa4n muuta elokuvaa._NEWLINE_Lohikoski kirjoitti mielenkiintoisen matkakertomuksen Ylioppilaskunnan Laulajien toisen maailmansodan j\xc3\xa4lkeisest\xc3\xa4 Yhdysvaltain-matkasta Dollari on lujassa vuonna 1946, omael\xc3\xa4m\xc3\xa4kerrallisen teoksen Mies Puup\xc3\xa4\xc3\xa4-filmien takaa 1993 ja omakustanteena aforismikokoelman Sattuvasti Sanottua vuonna 2002. H\xc3\xa4n kuoli lyhyen sairauden j\xc3\xa4lkeen Helsingiss\xc3\xa4 Laakson sairaalassa 20. maaliskuuta 2005 93-vuotiaana._NEWLINE_Lohikoski perusti Lasse Saxelinin kanssa lyhytik\xc3\xa4isen elokuvatoimiston, Star Films Oy:n, joka toi maahan kymmenkunta elokuvaa muun muassa L\xc3\xa4nsi-Saksasta.'